Wag doen skietwond op toe geldwa omslaanArgieffoto: memyselfaneye (Pixabay) ŉ Veiligheidswag is na ŉ hospitaal gehaas nadat hy ŉ skietwond opgedoen het toe ŉ transitovoertuig Vrydag in Drie Riviere in Vereeniging omgeslaan het. Nick Dollman, woordvoerder van Netcare 911, het gesê paramedici is na die toneel op die R42 ontbied nadat die bestuurder van die transitovoertuig beheer verloor en die voertuig van die pad af gegaan en omgeslaan het. “Daar word beweer ŉ vuurwapen het per ongeluk tydens die ongeluk afgegaan en een van die veiligheidswagte is in sy regterbeen geskiet,” het Dollman gesê. Hy het gesê die 44-jarige man het ook ander beserings in die ongeluk opgedoen, maar was in ŉ stabiele toestand. Hy is deur Netcare 911 na ŉ hospitaal gehaas. ŉ Tweede veiligheidswag het geringe beserings opgedoen en is deur ŉ ander ambulansdiens na ŉ hospitaal geneem. ŉ Derde veiligheidswag, wat ook geringe beserings opgedoen het, het nie hospitaalbehandeling nodig gehad nie. Dollman het gesê die polisie was op die toneel om die voorval te ondersoek.